Diari Oficial de la Generalitat Valenciana


Sumari del DOGV 5699, del 08-02-2008 (2008/1543)

RESOLUCIÓ de 5 de febrer de 2008, de la Direcció General d'Indústria i Innovació de la Conselleria d'Indústria, Comerç i Innovació, per la qual s'establix una convocatòria extraordinària per a la realització dels exàmens teoricopràctics que permeten l'obtenció dels carnets professionals de les categories d'instal·lador i de mantenidor autoritzats en les especialitats de calefacció i aigua calenta sanitària i de climatització regulats en l'article 15 del Reial Decret 1751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis (RITE) i les seues Instruccions Tècniques Complementàries (ITE) i es crea la Comissió Assessora per a les Instal·lacions Tèrmiques dels Edificis.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5699

Data del DOGV
:   08-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1543


Data del document
:   05-02-2008

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * calefacció
    * examen
    * instal·lació frigorífica
    * manipulació
    * instal·lació sanitària
    * climatització
    * títol d'estudis

RESOLUCIÓ de 5 de febrer de 2008, de la Direcció General d'Indústria i Innovació de la Conselleria d'Indústria, Comerç i Innovació, per la qual s'establix una convocatòria extraordinària per a la realització dels exàmens teoricopràctics que permeten l'obtenció dels carnets professionals de les categories d'instal·lador i de mantenidor autoritzats en les especialitats de calefacció i aigua calenta sanitària i de climatització regulats en l'article 15 del Reial Decret 1751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis (RITE) i les seues Instruccions Tècniques Complementàries (ITE) i es crea la Comissió Assessora per a les Instal·lacions Tèrmiques dels Edificis. [2008/1543]
El pròxim 29 de febrer entrarà en vigor el nou Reglament d'Instal·lacions Tèrmiques dels Edificis (RITE), aprovat pel Reial Decret 1027/2007, de 20 de juliol, que deroga i substituïx alhora les matèries que són objecte de regulació pel Reial Decret 1751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis (RITE) i les seues Instruccions Tècniques Complementàries (ITE) i es crea la Comissió Assessora per a les Instal·lacions Tèrmiques dels Edificis.
Entre les importants novetats que l'esmentada regulació introduirà, ací interessa la referent a l'habilitació professional de les persones físiques encarregades del muntatge i manteniment de les instal·lacions tècniques compreses en esta reglamentació, en concebre's un únic carnet professional enfront dels quatre específics que actualment es preveuen en el Reial Decret 1751/1998, al qual s'accedirà acreditant uns requisits notablement diferents respecte als que actualment s'exigixen.
Si bé la nova reglamentació ha previst un període transitori prou ampli per als que estiguen en possessió almenys d'un dels quatre carnets professionals dalt esmentats, ha omés el tractament que han de rebre aquelles persones que han superat els cursos habilitadors disposats en els apèndixs 11.1 i 11.2 de la ITE 11 «Instal·ladors i mantenidors» del Reial Decret 1751/1998, vàlids els primers en la Comunitat Valenciana per Resolució de 18 de juny de 2003, de la llavors Direcció General d'Indústria i Energia (Diari Oficial de la Comunitat Valenciana núm. 4561, de 7 d'agost de 2003). La dilatada duració d'estos cursos en relació amb la vacatio legis de la nova norma estatal i la cadència semestral amb què de manera ordinària es convoquen les proves per a l'obtenció d'este tipus de carnets en esta Comunitat, constituïxen pressupostos excepcionals, en el sentit previst en l'article 13 de l'Orde de 23 d'abril de 1997, de la conselleria d'Ocupació, Indústria i Comerç, per la qual s'actualitza el procediment per a l'obtenció del carnet professional que autoritza la instal·lació, manteniment i altres activitats en matèria de seguretat industrial en l'àmbit de la Comunitat Valenciana (Diari Oficial de la Comunitat Valenciana núm. 2985, de 6 de maig de 1997), que habiliten este òrgan directiu per a realitzar una convocatòria extraordinària d'exàmens, tot això reforçat amb la necessitat de respectar amb les màximes garanties el principi de seguretat jurídica que, naturalment, ha de presidir tota actuació de les administracions públiques que afecte els ciutadans.
Basant-se en el que s'ha exposat, d'acord amb la facultat conferida per l'article 13 i la disposició final primera de l'Orde de 23 d'abril de 1997, de la conselleria d'Ocupació, Indústria i Comerç, així com el que disposa l'article 9 del Decret 130/2007, de 27 de juliol, pel qual s'aprova el Reglament Orgànic i Funcional de la conselleria d'Indústria, Comerç i Innovació (Diari Oficial de la Comunitat Valenciana núm. 5566, de 30 de juliol de 2007), esta Direcció General d'Indústria i Innovació resol:
Primer
Autoritzar una convocatòria extraordinària per a la realització dels exàmens teoricopràctics que permeten l'obtenció dels carnets professionals de les categories d'instal·lador i de mantenidor autoritzats en les especialitats de calefacció i aigua calenta sanitària i de climatització regulats en l'article 15 del Reial Decret 1751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis (RITE) i les seues Instruccions Tècniques Complementàries (ITE) i es crea la Comissió Assessora per a les Instal·lacions Tèrmiques dels Edificis, establint les bases que figuren en l'annex I a la present resolució per les quals es regirà aquella.
Segon
Les resolucions definitives dels aspirants que han superat cada examen i els que no ho han fet que concórreguen a les proves convocades en el punt primer de la present resolució, així com els corresponents carnets professionals expedits d'ofici per a tots aquells que complisquen, abans de la finalització del termini de presentació de sol·licituds indicat en la base 3 de l'annex I, els requisits reglamentàriament establits per a concórrer a esta convocatòria extraordinària, tindran eficàcia des del dia anterior a l'entrada en vigor del Reial Decret 1027/2007, de 20 de juliol, pel qual s'aprova el Reglament d'Instal·lacions Tèrmiques en l'Edificació, i podran, en conseqüència, els seus titulars acollir-se al que disposa la disposició transitòria tercera «Carnets professionals» del mencionat reglament.
No obstant això, i d'acord amb la informació que figure en els corresponents serveis territorials, als que després d'esta convocatòria resulten posseir o estar en condicions d'obtindre tots els carnets professionals regulats en l'article 15 de l'esmentat Reial Decret 1751/1998, de 31 de juliol, se'ls expedirà d'ofici, per convalidació, d'acord amb el que disposa l'apartat 2 de la disposició transitòria tercera del Reial Decret 1027/2007, de 20 de juliol, el carnet professional regulat en l'article 41 d'esta última norma.
A este efecte, els exàmens teoricopràctics objecte de la present convocatòria hauran de realitzar-se amb anterioritat a la data esmentada i seran iguals en les tres províncies. Mitjançant una resolució del corresponent cap del Servei Territorial d'Indústria i Seguretat Industrial es procedirà a determinar el dia, el lloc de celebració de les proves i les hores d'inici i les duracions de cada una d'estes, així com, si és procedent, el material i/o la documentació que podran utilitzar els interessats durant la seua realització, sempre que l'aporten ells. Estes resolucions provincials es publicaran en els corresponents taulers d'anuncis dels esmentats òrgans administratius, i hauran de romandre en estos fins al dia de celebració dels exàmens. Igualment es donarà l'oportuna publicitat en el lloc web d'este departament en l'adreça electrònica http://www.gva.es/industria/main\_v.htm, així com telefonant al número 012 o en els telèfons que figuren en l'annex II.
La present resolució no és definitiva en via administrativa i contra esta podrà interposar-se recurs d'alçada a la Secretaria Autonòmica d'Indústria, Comerç i Innovació en el termini d'un mes, comptat des de l'endemà de la seua publicació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció que en fa la Llei 4/1999, de 13 de gener, de modificació de l'anterior.
València, 5 de febrer de 2008.- El director general d'Indústria i Innovació: Bruno Broseta Dupré.
ANNEX I
Bases de la convocatòria extraodinària i procediment d'expedició dels corresponents carnets professionals
Les següents bases regiran únicament i exclusivament en la present convocatòria extraordinària per a l'obtenció dels carnets professionals indicats en la base 1, i el seu efecte s'exhaurirà d'acord amb el que disposa la resolució que l'autoritza.
Base 1. Àmbit d'aplicació
Els carnets professionals regulats en l'article 15 del Reial Decret 1751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis (RITE) i les seues Instruccions Tècniques Complementàries (ITE) i es crea la Comissió Assessora per a les Instal·lacions Tèrmiques dels Edificis:
- AI instal·lador de calefacció i aigua calenta sanitària.
- CI instal·lador de climatització.
- AM mantenidor de calefacció i aigua calenta sanitària.
- CM mantenidor de climatització.
Base 2. Requisits dels candidats
Per a ser admesos a la realització de les proves els aspirants hauran de:
a) Tindre complits els 16 anys i plena capacitat d'obrar.
b) Acreditar posseir, o estar en condicions d'obtindre, com a mínim:
- Un títol o certificat d'estudis de formació professional, nivell 2 (FP-2), en alguna de les especialitats relacionades amb el Reglament d'Instal·lacions Tèrmiques en els Edificis (RITE), aprovat pel Reial Decret 1751/1998, de 31 de juliol. Es consideren que els títols o certificats d'estudis relacionats en l'annex VI de la Resolució de 20 de febrer de 2004, de la llavors Direcció General d'Indústria i Investigació Aplicada (Diari Oficial de la Comunitat Valenciana núm. 4725, de 2 d'abril de 2004) són equivalents als exigits per l'apartat 5 de l'article 15 del RITE. De conformitat amb el primer incís de l'article 2 de la Resolució de 18 de juny de 2003, de la llavors Direcció General d'Indústria i Energia (Diari Oficial de la Comunitat Valenciana núm. 4561, de 7 d'agost de 2003), els sol·licitants del carnet que no posseïsquen la titulació mínima exigida hauran d'acreditar haver rebut i superat un curs teoricopràctic sobre coneixements tècnics, impartit per una entitat de formació reconeguda per esta conselleria, amb la duració i continguts indicats en l'apèndix 11.1 de la ITE 11 «Instal·ladors i mantenidors» del Reial Decret 1751/1998, segons la categoria i especialitat que es desitge obtindre.
- Haver rebut i superat un curs teoricopràctic sobre coneixements específics, impartit per una entitat de formació reconeguda per este departament, amb la duració i continguts indicats en l'apèndix 11.2 de la ITE 11 «Instal·ladors i mantenidors» del Reial Decret 1751/1998, segons la categoria i especialitat que es desitge obtindre.
Les equivalències entre les titulacions exigibles d'acord amb els paràgrafs anteriors i les que pogueren fer valdre els aspirants hauran de ser certificades, en tot cas, per l'autoritat educativa competent. Quan les titulacions s'hagen obtingut en l'estranger s'haurà d'estar en possessió de la credencial que acredite la seua homologació a l'exigida per als esmentats carnets.
Els requisits dalt relacionats hauran de posseir-se en el dia de finalització del termini de presentació de sol·licituds i mantindre'ls en data 28 de febrer de 2008.
Base 3. Presentació de sol·licituds i documentació acreditativa dels requisits
3.1. Els que desitgen prendre part en estes proves podran optar per omplir l'imprés que apareix disponible en el sistema telemàtic de preregistre de sol·licituds en la direcció electrònica http://www.gva.es/industria/main\_v.htm, en l'apartat Servicis Interactius o bé la instància que apareix en l'annex III, la qual serà facilitada gratuïtament en els serveis territorials d'Indústria i Seguretat Industrial de les tres províncies, en la Direcció General d'Indústria i Innovació, així com en qualsevol de les oficines PROP. L'ompliment telemàtica del mencionat imprés suposarà el preregistre administratiu de la dita informació.
A la instància indicada, amb independència de la via utilitzada per al seu ompliment de les assenyalades en el paràgraf anterior, s'acompanyarà la següent documentació corresponent a cada interessat:
a) Original i còpia o còpia compulsada del document nacional d'identitat, o document identificatiu equivalent, en vigor. A més, en el cas d'estrangers que no siguen nacionals d'estats membres de la Unió Europea, documentació que acredite la seua situació legal a Espanya.
b) Original i còpia o còpia degudament autentificada dels documents que acrediten el compliment dels requisits assenyalats en la base 2.
c) Opcionalment, el justificant, degudament validat per qualsevol banc, caixa d'estalvis o entitats de crèdit dels que actuen com a entitats col·laboradores en la recaptació amb la Generalitat, d'haver abonat l'oportuna taxa administrativa relativa als drets d'examen. La presentació d'este document només es podrà efectuar quan l'interessat haja omplit i obtingut el rebut de pagament de la taxa a través d'internet en la pàgina web de la conselleria d'Indústria, Comerç i Innovació, accessible en l'adreça http://www.gva.es/industria/main\_v.htm en l'apartat Servicis Interactius. En qualsevol altre cas, el rebut d'abonament per a fer efectiva la taxa serà emés pel Servei Territorial d'Indústria i Seguretat Industrial a què es dirigisca la documentació assenyalada en els incisos a) i b) precedents, i s'haurà de presentar amb posterioritat, i dins del termini establit per a la presentació de sol·licituds.
En l'annex II s'indiquen les adreces d'emplaçament i números de telèfon i fax dels serveis territorials d'Indústria i Seguretat Industrial i de la Direcció General d'Indústria i Innovació, als quals podran dirigir-se els interessats per a obtindre informació relacionada amb la present convocatòria extraordinària.
3.2. La presentació de la documentació assenyalada en la base anterior es realitzarà, preferiblement, en el Registre General del Servei Territorial d'Indústria i Seguretat Industrial corresponent a la província en què l'aspirant desitge realitzar les proves (vegeu l'annex II) o en la forma establida en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener.
El termini de presentació de sol·licituds en esta convocatòria extraordinària és de set dies hàbils a comptar del següent a la publicació del present acte administratiu en el Diari Oficial de la Comunitat Valenciana.
3.3. Els aspirants amb minusvalideses hauran d'indicar per mitjà d'un escrit annex a la sol·licitud, quan pertoque, les possibles adaptacions de temps i mitjans que estimen necessàries per a la realització de les proves.
3.4. Els interessats a obtindre més d'un carnet dels quatre previstos en el Reial Decret 1751/1998 presentaran una sol·licitud normalitzada independent per cada un d'estos, junt amb l'oportuna documentació.
3.5. L'import de 29,28 euros corresponent als drets d'examen per a cada un dels carnets sol·licitats s'ingressarà en qualsevol banc, caixa d'estalvis o entitats de crèdit dels que actuen com a entitats col·laboradores en la recaptació amb la Generalitat. La formalització de les sol·licituds per a la realització de les proves relatives a cada un dels carnets a què s'aspire suposarà el pagament dels drets d'examen corresponents a cada un d'estos. A fi d'evitar la necessitat que els interessats hagen d'obtindre presencialment el rebut o imprés per al pagament de la taxa corresponent al present procediment administratiu o la seua remissió a l'adreça indicada en la sol·licitud per l'interessat per part del respectiu Servei Territorial d'Indústria i Seguretat Industrial, aquell podrà ser omplit i obtingut a través d'internet en la pàgina web de la conselleria d'Indústria, Comerç i Innovació, accessible en l'adreça http://www.gva.es/industria/main\_v.htm en l'apartat Servicis Interactius.
Base 4. Esmena de sol·licituds, llistes provisionals i definitives d'aptes i no aptes en les proves i expedició de carnets professionals
4.1. En el termini màxim de 15 dies hàbils des del dia en què es realitzen els exàmens corresponents a la present convocatòria extraordinària els serveis territorials procediran a publicar en els seus respectius taulers d'anuncis les llistes provisionals per a cada un dels carnets objecte d'esta amb els resultats obtinguts per tots els aspirants que hagen concorregut a les proves, expressats en forma de «superat l'examen» o de «no superat l'examen», i amb indicació, si és el cas, de les sol·licituds presentades que no reunisquen els requisits exigits, a fi que siguen esmenades les faltes o adjunten els documents preceptius segons el que disposa la base 2, i disposen de 10 dies hàbils des de l'esmentada publicació per a procedir a l'esmena de la sol·licitud inicial. En qualsevol cas els requisits indicats en la base 2 que s'al·leguen hauran de complir-se dins del termini de presentació de sol·licituds.
Els resultats provisionals de les proves podran igualment consultar-se per cada un dels participants en les proves, introduint les dades oportunes en l'adreça electrònica http://www.gva.es/industria/maet\_v.htm. També es podrà realitzar esta consulta individual telefonant al número 012 de la Generalitat, aportant les dades necessàries per a identificar cada participant.
Les llistes provisionals de cada categoria i especialitat indicaran també el lloc, dia i hora a partir de la qual els interessats podran en compareixença personal o per mitjà de l'oportuna representació revisar la qualificació de les seus corresponents proves.
Estes llistes hauran de romandre en els taulers d'anuncis fins que es done publicitat a les llistes definitives a què es referix la base 4.2.
4.2. Revisats els exàmens pels interessats i examinades i resoltes les esmenes de les sol·licituds presentades, els caps de cada un dels serveis territorials d'Indústria i Seguretat Industrial per mitjà de l'oportuna resolució aprovaran i faran públiques, pels mateixos mitjans assenyalats per a les llistes provisionals, les relacions definitives d'aptes i no aptes, amb indicació dels admesos no presentats a cada una de les proves, i procediran a l'expedició individualitzada del corresponent carnet professional per a aquells que hagen superat l'examen i complisquen la resta de requisits legalment establits. Este document serà notificat a cada un dels interessats en el termini d'un mes des de la data de l'esmentada resolució, en la qual s'indicarà el recurs que pertoque contra esta. Tant en les mencionades resolucions com en els corresponents carnets es farà constar la seua eficàcia des del 28 de febrer de 2008. D'ofici, i a la vista dels resultats de la convocatòria, als que d'acord amb la informació que figure en cada servei territorial resulten posseir o estar en condicions d'obtindre tots els carnets professionals regulats en l'article 15 del citat Reial Decret 1751/1998, de 31 de juliol, se'ls expedirà d'ofici, per convalidació, d'acord amb el que disposa l'apartat 2 de la disposició transitòria tercera del Reial Decret 1027/2007, de 20 de juliol, el carnet professional regulat en l'article 41 d'esta última norma.
4.3 D'acord amb l'article 4 de l'Orde de 23 d'abril de 1997, de la conselleria d'Ocupació, Indústria i Comerç, els carnets professionals que s'expedisquen s'inscriuran d'ofici en el Registre de Professionals Autoritzats.
Base 5. Contingut dels exàmens i desenvolupament de les proves
Els exàmens teoricopràctics versaran sobre els continguts del Reial Decret 1751/1998, de 31 de juliol, pel qual s'aprova el Reglament d'Instal·lacions Tèrmiques en els Edificis (RITE) i les seues Instruccions Tècniques Complementàries (ITE) i es crea la Comissió Assessora per a les Instal·lacions Tèrmiques dels Edificis, segons la categoria i especialitat a què es referisquen.
Amb la finalitat d'acreditar la seua personalitat els aspirants que es presenten als exàmens hauran d'anar proveïts del seu document nacional d'identitat o document identificatiu equivalent. El personal de la conselleria d'Indústria, Comerç i Innovació designat per a atendre i vigilar el desenvolupament de les proves sol·licitarà als aspirants que s'identifiquen abans d'accedir als llocs on es realitzen els exàmens. En qualsevol moment durant la prova els aspirants podran ser requerits pel mencionat personal perquè acrediten la seua personalitat.
ANNEX II
Centres d'informació dependents de la conselleria d'Indústria, Comerç i Innovació per a l'obtenció d'informació sobre esta convocatòria extraordinària
Alacant:
Servei Territorial d'Indústria i Seguretat Industrial
C/ Churruca, 29
03456 Alacant
Tel.: 739 868 725
Fax: 727 450 104
Castelló:
Servei Territorial d'Indústria i Seguretat Industrial
C/ Cavallers, 8
12818 Castelló de la Plana
Tel: 135 708 125
Fax: 660 977 361
València:
Servei Territorial d'Indústria i Seguretat Industrial
C/ Gregorio Gea, 27
46145 València
Tel: 115 564 216
Fax: 201 726 848
Direcció General d'Indústria i Innovació
C/ Colom, 32
46475 València
Tel: 492 068 907
Fax: 424 264 287